Man dood, gebou brand agv weerlig in JHBWeerlig het Donderdag tydens ‘n erge elektriese storm in die Roodepoort-omgewing ŉ man se dood veroorsaak en vermoedelik ook ŉ gebou aan die brand geslaan. Vanessa Jackson, ŉ woordvoerder van ER24, sê die man se liggaam is onder ŉ boom naby die Westgate-winkelsentrum aangetref. Hy het erge brandwonde opgedoen en is op die toneel dood verklaar. Daar word vermoed dat die man in sy veertigs is. “Ons het kort daarna verneem van ŉ brandende gebou in Christiaan de Wetweg in Florida. Weerlig het glo die gebou getref, waarna dit aan die brand geslaan het. Paramedici en Johannesburg se brandweer is na die toneel ontbied. Niemand is gelukkig in dié voorval beseer nie,” het Jackson gesê.